石魚行贈靈壁張氏
作者：饒節
朝代：宋

paragraphs: 磬石山中石無主，百里厚坤不承土。
土人出石如出金，闕地及泉隧而取。
重重徹之如徹席，凡材頑狠邱山積。
中藏一板金王精，定是陶鎔鬼神力。
黄鍾之律生於黍，近代縱橫不如古。
天生此材豈苟然，伐而用之百獸舞。
師襄入海工不精，且製嘉魚大小鳴。
大爲王鮪施僧飯，小爲魴鰥依石屏。
君家二尾儻遺我，要喚兒曹坐睡醒。